โครงการบ้านดีมีดาวน์ รัฐช่วยเงินดาวน์ 50,000 บาท แก่ผู้ซื้อที่อยู่อาศัยมือหนึ่ง เริ่มเปิดให้ลงทะเบียนเข้าร่วมผ่านเว็ปไซต์แล้ววันนี้เป็นวันแรก
โครงการบ้านดีมีดาวน์ รัฐช่วยเงินดาวน์ 50,000 บาท แก่ผู้ซื้อที่อยู่อาศัยมือหนึ่ง เริ่มเปิดให้ลงทะเบียนเข้าร่วมผ่านเว็ปไซต์แล้ววันนี้เป็นวันแรก นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) กล่าวว่า วันนี้ 11 ธันวาคม 2562 เป็นวันแรกที่เปิดให้ประชาชนที่ต้องการจะกู้ซื้อที่อยู่อาศัย ไม่ว่าจะเป็นบ้าน ทาวน์เฮาส์ คอนโดมิเนียม แล้วสนใจเข้าร่วมโครงการ “บ้านดีมีดาวน์” รับเงินสนับสนุนเงินดาวน์ รายละ 50,000 บาท จาก ธอส. สำหรับ 100,000 รายแรกที่ทำตามเงื่อนไขโครงการ การลงทะเบียนเข้าร่วมผ่านทางเว็ปไซต์ www.บ้านดีมีดาวน์.com นี้ จะเปิดให้ลงทะเบียนตั้งแต่เวลา 08.00 น.-18.00 น. ทุกวันไปจนถึงวันที่ 31 มีนาคม 2563 โดยประชาชนที่สามารถเข้าร่วมได้ต้องเป็นคนไทยที่จะซื้อที่อยู่อาศัยมือหนึ่งจากผู้ประกอบการโดยตรง ต้องเป็นผู้ที่ยื่นแบบแสดงรายได้ปีภาษี 2561 กับกรมสรรพากรเท่านั้น ซึ่งรายได้ ต้องไม่เกิน 100,000 บาทต่อเดือน หรือ 1 ล้านบาทต่อปี เมื่อลงทะเบียนเรียบร้อยจะได้รับ sms เพื่อนำไปยื่นกู้ซื้อบ้านกับธนาคารใดก็ได้ที่ร่วมโครงการ ซึ่งผู้ที่ทำนิติกรรมจำนองเสร็จก่อนวันที่ 31 มีนาคม 2563 และเสร็จเร็วที่สุด 100,000 รายแรกของผู้สมัครเข้าร่วมโครงการทั้งหมด จะได้รับเงินคืน 50,000 บาท จาก ธอส. ซึ่งมาจากงบกลางของประเทศ คืนเข้าบัญชีพร้อมเพย์ นายฉัตรชัย ศิริไล กล่าวด้วยว่า หลังจบโครงการบ้านดีมีดาวน์ จะมีการประเมินผลโครงการ หากมีผลตอบรับจากประชาชนมาก อาจจะมีการเสนอกลับเข้าไปยังกระทรวงการคลัง เพื่อพิจารณาขยายโครงการต่อไป ทั้งนี้หากประชาชนยังมีข้อสงสัยเกี่ยวกับโครงการ สามารถโทรสอบถามเพิ่มเติมได้ที่ โทร 02 111 1144